Број: 241/2021
Датум: 5.10.2021.

На основу члана 17. став 6 Статута Покрајинског завода за равноправност полова („Службени лист АПВ“ број 17/2005), а у вези са чланом 13. став 1 тачка 3. Закона о родној равноправности („Службени гласник РС“, 52/2021) и чл. 10, 18. и 19. Закона о планском систему Републике Србије („Службени гласник РС“, 30/2018), Управни одбор Покрајинског завода за равноправност полова доноси

**П Р А В И Л Н И К

 О ПОСТУПКУ И КРИТЕРИЈУМИМА ЗА ДОДЕЛУ БЕСПОВРАТНИХ СРЕДСТАВА ЗА**

**ФИНАНСИРАЊЕ ИЗРАДЕ ЛОКАЛНИХ АКЦИОНИХ ПЛАНОВА ЗА УНАПРЕЂЕЊЕ РОДНЕ РАВНОПРАВНОСТИ ЈЕДИНИЦА ЛОКАЛНЕ САМОУПРАВЕ**

**НА ТЕРИТОРИЈИ АУТОНОМНЕ ПОКРАЈИНЕ ВОЈВОДИНЕ ЗА 2021. ГОДИНУ**

Члан 1.

 Овим Правилником утврђују се поступак и критеријуми за доделу бесповратних средстава за финансирање израде локалних акционих планова за унапређење родне равноправности јединица локалне самоуправе на територији Аутономне Покрајине Војводине (у даљем тексту: ЛАП) из средстава Покрајинског завода за равноправност полова за 2021. годину (у даљем тексту: Завод).

Термини који се користе у овом Правилнику, а који имају родно значење, изражени у граматичком мушком роду, подразумевају природни женски и мушки пол лица на које се односе.

Члан 2.

Укупна средства која се додељују јединицама локалне самоуправе износе 3.500.000,00 динара, обезбеђена су Покрајинском скупштинском одлуком о буџету Aутономне Покрајине Војводине за 2021. годину („Службени лист АПВ“, бр. 66/2020, 27/2021 и 38/2021).

Средства за наведену намену планирана су финансијским планом и годишњим програмом рада Завода за 2021. годину.

Члан 3.

Средства се додељују путем јавног конкурса за доделу бесповратних средстава за финансирање израде локалних акционих планова за унапређење родне равноправности јединица локалне самоуправа на територији Аутономне Покрајине Војводине (у даљем тексту: jавни конкурс) који расписује Завод најмање једном годишње.

Јавни конкурс се објављује у „Службеном листу Аутономне Покрајине Војводине” и на интернет страници Завода <https://ravnopravnost.org.rs/javni-konkursi/>

Рок за подношење пријава на jавни конкурс не може бити краћи од 15 дана од дана објављивања јавног конкурса.

Члан 4.

Јавни конкурс из члана 3. овог Правилника садржи податке о акту на основу кога се расписује jавни конкурс, област од јавног интереса која се подстиче, податке о висини укупних средстава која се додељују по јавном конкурсу, задатку који је предмет јавног конкурса и року за његов завршетак, кругу могућих учесника на јавном конкурсу, начину и року за подношење пријава на јавни конкурс, критеријумима за вредновање и рангирање пријава, обавезној документацији која се подноси уз пријаву и друге податке важне за спровођење јавног конкурса.

Јавни конкурс може да садржи податак о максималном износу средстава која се додељују јединицама локалне самоуправе путем јавног конкурса, као и податак о броју пријава које на јавни конкурс може поднети јединица локалне самоуправе.

 Члан 5.

Пријава на јавни конкурс подноси се на обрасцу чију садржину утврђује Завод, а који се објављује на интернет страници Завода <https://ravnopravnost.org.rs/javni-konkursi/>

Уз попуњену пријаву на јавни конкурс прилаже се и:

* Доказ о успостављању локалног механизма за родну равноправност (општинско тело, комисија, савет, запослено лице и др.) – уколико је правно успостављен,
* Писмо намере које је потписао градоначелник односно председник општине о доношењу и буџетирању ЛАП-а за чију израду се аплицира по Конкурсу.

 Члан 6.

У разматрање неће бити узете неблаговремене, непотпуне и неправилно попуњене пријаве, пријаве које нису поднете од стране овлашћених лица, пријаве које нису поднете на утврђеном обрасцу, као ни пријаве које нису предмет конкурса.

Члан 7.

Поступак јавног конкурса спроводи Комисија за процену пријава (у даљем тексту: Комисија) коју решењем образује директор Завода.

Комисија из става 1. овог члана има председника и два члана. Комисија на првој седници бира председника комисије који координира радом комисије и води седнице. Комисија ради и одлучује у пуном саставу и о свом раду води записник. Комисија одлуке доноси већином од укупног броја чланова.

Чланови Комисије, потписују изјаву којом потврђују да у предметном конкурсу нису у сукобу интереса. Уколико у току поступка јавног конкурса сазнају да могу доћи у сукоб интереса, чланови Комисије о томе без одлагања обавештавају директора Завода, који предузима потребне мере како не би било штетних последица у даљем току поступка јавног конкурса.

Члан 8.

Комисија процењује и вреднује пристигле пријаве доделом одговарајућег броја бодова, у складу са следећим критеријумима:

* Релевантност предлога – 25 бодова,
* Допринос променама – 25 бодова,
* Одрживост интервенције – 20 бодова,
* Укљученост осталих актера у заједници – 20 бодова,
* Иновативност – 10 бодова.

Укупно: 100 бодова

Комисија задржава право да од учесника затражи додатне изворе верификације.

Члан 9.

Комисија сачињава листу вредновања и рангирања пријава учесника на јавни конкурс применом критеријума из члана 8. овог Правилника, у року који не може бити дужи од 60 дана од дана истека рока за подношење пријава.

Листа из става 1. овог члана објављује се на интернет страници Завода и учесници јавног конкурса имају право увида у поднете пријаве и приложену документацију у року од три дана од дана њеног објављивања.

 На листу из става 1. овог члана учесници јавног конкурса имају право приговора Комисији у року од осам дана од дана њеног објављивања.

Одлуку о приговору учесника јавног конкурса на листу из става 1. овог члана доноси Комисија у року од 15 дана од дана његовог пријема.

Након одлучивања по поднетим приговорима, Комисија сачињава предлог коначне листе вредновања и рангирања пријава јединица локалних самоуправа на јавни конкурс са предлогом о висини средстава, која се објављује на интернет страници Завода и доставља директору Завода ради одлучивања.

Члан 10.

Одлуку о додели и висини средстава доноси директор Завода у складу с ликвидним могућностима буџета, у року од 30 дана од дана објављивања предлога коначне листе вредновања и рангирања пријава јединица локалних самоуправа на јавни конкурс уз сагласност Управног одбора.

Максимални износ бесповратних средстава који може бити додељен једној локалној самоуправи је 350.000,00 динара.

Одлука из става 1. овог члана објављује се на интернет страници Завода <https://ravnopravnost.org.rs/javni-konkursi/>

Члан 11.

Завод и јединица локалне самоуправе закључују уговор којим се уређују међусобна права, обавезе и одговорности уговорних страна, а нарочито: предмет пријаве, рок у коме се он реализује и износ додељених средстава.

Уколико корисник средстава одустане од реализације пријаве, средства ће се доделити следећем учеснику конкурса са листе вредновања и рангирања пријава .

Члан 12.

Средства додељена по јавном конкурсу преносе се на рачун јединице локалне самоуправе. Пренета средства се могу користити искључиво за намене за које су додељена. Корисници средства су у обавези да неутрошена средства врате. Уколико буде утврђено да корисник средстава по јавном конкурсу средства није користио наменски, Завод задржава право да затражи повраћај пренетих средстава са законском затезном каматом, рачунајући од дана уплате до дана поврата додељених средстава.

Члан 13.

Корисници средстава по јавном конкурсу дужни су да након завршетка реализације активности Заводу поднесу наративни и финансијски извештај о њиховој реализацији и коришћењу средстава, на обрасцу који прописује Завод, у року од 15 дана од рока утврђеног за реализацију. Уз финансијски извештај доставља се и књиговодствена документација којом се правда законско и наменско трошење пренетих средстава, а коју морају оверити лица овлашћена за заступање, односно одговорна лица.

Члан 14.

Корисници средстава – јединице локалне самоуправе, дужни су да у свим јавним публикацијама и приликом сваког објављивања о активностима, мерама и програмима који се финансирају по јавном конкурсу наведу да је у њиховом финансирању учествовао Завод.

Члан 15.

Овај Правилник ступа на снагу даном објављивања у „Службеном листу Аутономне Покрајине Војводине”.

ПРЕДСЕДНИК УПРАВНОГ ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Александар Јовановић